لمنتخب لوطني لمغريبي د لكورة (ب لعربية منتخب المغرب لكرة القدم، ب لأمازيغية ⵜⴰⵔⴰⴱⴱⵓⵓⵜ ⴰⵏⴰⵎⵓⵔ ⵏ ⵍⵎⵖⵔⵉⴱ، تارابوت أنامور ن لمغريب)، لي كيتلقّب ب "أسود الأطلس" (سّبوعا د لأطلس) هوّ لفرقة لي كاتمتّل لمغريب بشكل رسمي ف لبوطولات لعالمية د لكورة د رّجال. هاد لفرقة كاتسيّرها لجامعة لملكية لمغريبية د لكورة. لّون لعتيادي باش كايلعب لمونتاخاب د لمغريب هوّا لحمر ؤ لخضر، ؤ هوّا عضو ف لفيفا، ؤ لكاف. لمونتاخاب ربح كاس إفريقيا عام 1976، جوج كيسان د إفريقيا د لمحليين (ف 2018 ؤ 2020)، ؤ لكاس لعربية مرة وحدة ف 2012. ؤ شارك ف كاس لعالم 5 د لمرات، مرة فيهوم طلع فيها ل دّور تّاني ف 1986، لي كانت أول مرة شي مونتاخاب ف إفريقيا، ؤ تاني مرة شي مونتاخاب ماشي من ؤروپا ؤلا أميريكا كيطلع ل دّور تّاني (مورا كوريا شّمالية ف 1966)، ؤ لمرة لواحيدة لي كان فيها مونتاخاب إفريقي لّول د لڭروپ د كاس لعالم. ف دّور تّاني ديال كاس لعالم 1986 خسر لمغريب ب صعوبة قدّام ألمانيا لغربية ب واحد ل زيرو، لي نيت وصلات حتال لفينال ؤ جات تّانية.